美國史

美國史可以追溯到17世紀頭，英國開始向北美洲東岸殖民，侵佔美洲土著嘅土地。之後因為英國本土壓榨北美殖民地，引發美國革命，1776年7月4號發佈《美國獨立宣言》，脫離大英帝國統治，成立獨立嘅美利堅合眾國。

美國獨立後，積極喺北美洲擴張領土，令領土擴展到北美洲西岸，史稱美國西進運動。

19世紀中，因為美國北部同南部對奴隸制度存廢嘅分歧，當支持廢奴嘅林肯喺1860年當選總統後，南方州份喺1861年脫離聯邦，另組美利堅聯盟國，爆發南北戰爭，最後聯邦贏咗，美國恢復統一。

踏入20世紀，因為第一次世界大戰重創歐洲，令美國國勢開始崛起，不過1920年代尾爆發大蕭條，嚴重影響美國經濟。

第二次世界大戰初期，美國置身事外，但1941年底太平洋戰爭爆發，被逼捲入戰爭，加入同盟國對抗軸心國，最後美國研發出核武，令同盟國打贏仗。

二戰後，美國受到嘅損害遠比歐洲各國低，令美國變成第一大強國。意識形態唔同嘅蘇聯唔想美國獨大，同佢打對臺，引發冷戰，去到1980年代尾蘇聯解體而結束，美國繼續維持住第一大強國嘅地位。